የህወሓት 44ኛ ዓመት የምስረታ በዓል እየተከበረ ነው
የህዝባዊ ወያነ ሓርነት ትግራይ (ህወሓት) 44ኛ ዓመት የምስረታ በዓል በተለያዩ ዝግጅቶች እየተከበረ ነው።በዓሉ በመቀሌ የሰማዕታት ሀውልት የህወሃት ሊቀመንበር ዶክተር ደብረፅዮን ገብረሚካኤልን ጨምሮ በርካታ የፓርቲው እና የክልሉ መንግስት ከፍተኛ ባለስልጣናት፣ ነባር ታጋዮች እና የከተማዋ ነዋሪዎች በተገኙበት ተከብሯል።ዛሬ ከሰዓት በኋላ በሚኖር መርሃ ግብርም ለነባር የህወሃት ታጋዮች እውቅና የመስጠት ስርዓት እንደሚኖረው ተገልጿል።የህወሓት ማእከላዊ ኮሚቴ በዓሉን ምክንያት በማድረግ በሰጠው መግለጫም፥ በዓሉ የትግልና ድል ጉዞ የሚዘከርበት ብቻ ሳይሆን ለነገ ትምህርት የሚወሰድበት ቀን ነው ብሏል።ህወሓት ከ44 ዓመት በፊት ትግል ሲጀምር በሀገሪቱ የነበረው ፍፁም ፀረ ዴሞክራሲያዊ ስርዓትን በመገርሰስ ብሄሮች ብሄረሰቦችና ህዝቦች በእኩልነት የሚኖሩባት ዴሞክራሲያዊት ኢትዮጵያን ለመፍጠር አላማ ያነገበ እንደነበርም መግለጫው አስታውቋል።በ17 የትጥቅ ትግል አመታት ለመገመት የሚያስቸግር የህይወት፣ አካልና ንብረት መስዋእትነት መከፈሉን ያስታወሰው የማእከላዊ ኮሚቴው መግለጫ፥ በዚህም ኢትዮጵያን ከመበታተን በማዳን ባለፉት 27 ዓመታት ወደ አዲስ የልማትና የዴሞክራሲ ምዕራፍ መሸጋገር መቻሉን ገልጿል።ከብሄር ብሄረሰቦችና ህዝቦች በጋራ በመሆን በተደረገው ትግል የኢትዮጵያ ህዝቦች በሀገራዊ ጉዳዮች በእኩልነት የሚወስኑበትና ተጠቃሚ የሚሆኑበት ሁኔታ መፈጠሩም አንስቷል።በዚህም መሰረት “የህወሓት 44ኛ ዓመት የምስረታ በዓል ስናከብር ባለፉት አመታት የተመዘገቡትን ድሎች በመያዝ ሀገራችን ባለፉት 27 አመታት የጀመረችው የለውጥ፣ ሰላምና ብልፅግና ጉዞ ወደኋላ እንዳይመለስ አጠናክረን ለመስራት ቃል በመግባት ነው” ብሏል።በአሁኑ ወቅት በሀገሪቱ አንዳንድ አካባቢዎች እየታዩ ያሉ የሰላም እጦቶችን በመቅረፍ፥ የህዝብ በተለይም የወጣቱን መሰረታዊ የልማትና የዴሞክራሲ ጥያቄዎች በመመለስ የተጀመረውን የተሃድሶ ጉዞ ማስቀጠል እንደሚገባም ገልጿል።የህወሓት 44ኛ ዓመት የምስረታ በዓል ከሀገር ውስጥ በተጨማሪ በሰሜን አሜሪካ፣ ጀርመን፣ ኳታር እና ኩዌት በተለያዩ ዝግጅቶች ተከብሯል።በዓሉን በማስመልከት በትናንትናው እለትም በትግራይ ክልል በሚገኙ 12 ከተሞች የ10 ኪሎ ሜትር የሩጫ ውድድር እና በመቀሌ ደግሞ የእግር ኳስ ውድድር እንዲሁም የፓናል ውይይት ተካሂደዋል። 